На основу члана 44. Закона о култури (Сл.гласник РС, бр.72/2009) и члана 25.Статута Народног музеја Ниш, Управни одбор Народног музеја, на седници одржаној 30.12.2014.  године, донео је

ПРОГРАМ РАДА
НАРОДНОГ МУЗЕЈА НИШ
ЗА 2015. ГОДИНУ

САДРЖАЈ:

УВОДНЕ НАПОМЕНЕ	4
1.	ДЕЛАТНОСТ МУЗЕЈА	4
1.1.	Дефинисање делатности	5
1.2.	Планиране активности	6
   1.2.1. Аквизиција..................................................................................... 6
1.2.2.	Стручна и научна истраживања и усавршавање............................6
1.2.3.Конзервација и заштита....................................................................8
1.2.3.4. Медијана ...................................................................................... 8
1.2.3.5. Хумска чука................................................................................... 9
1.2.3.6. Документаристичке активности................................................. 10
1.2.3.7.Смештај и чување предмета....................................................... 12
1.2.3.8. Издавачка и сродне активности................................................. 13
2.Јавне програмске активности.............................................................. 14
3. ПРОСТОР И ОПРЕМА	15
3.1 Простор (објекти)	15
3.2. Опрема	16
ЗАКЉУЧАК	16

УВОДНЕ НАПОМЕНЕ

Програм рада Народног музејa Ниш  урађен је у складу са Законом о култури,  Законом о културним добрима  и пратећим подзаконским актима  (Правилник о регистрима уметничко историјских дела, Правилник о програму стручних испита, Правилник о ближим условима за почетак рада и обављање делатности установа заштите културних добара,  Решењу о утврђивању надлежности музеја),  као и стручно-професионалним нормама. 
При изради Програма рада сагледано је актуелно стање музејских збирки, музејских објеката, изложбених простора и расположивих људских и материјалних ресурса. У обзир су узети и веома важни догађаји националне и светске прошлости чије обележавање нас очекује у наредним годинама. Програм предвиђа и наставак континуитета са већ започетим истраживањима.

1.	ДЕЛАТНОСТ МУЗЕЈА

1.1.	Дефинисање делатности

Народни музеј  Ниш је музејска установа комплексног типа и регионалног карактера. У својим фондовима има преко 40.000 музејских предмета, из области археологије, историје, историје уметности, етнологије и књижевне заоставштине.

Сходно раније побројаним прописима Народни музеј  Ниш се превасходно бави активностима на прикупљању, заштити, чувању и презентовању покретних историјско-уметничких културних добара и те активности обавља у четири нивоа:

- први, основни ниво, подразумева евидентирање и аквизицију  (кроз археолошка истраживања и набавку путем откупа и донација),  документаристичку обраду,  конзервацију/рестаурацију и трајно чување историјско-уметничких културних добара;

- други ниво  су различити видови стручно-научних анализа  (истраживање музеалија и историјских периода, догађаја и процеса везаних за време њиховог настанка и употребе);

- трећи ниво представљају различити видови експозиције резултата добијених кроз претходна два нивоа путем изложби  (сталне поставке и тематске изложбе), јавних скупова  (предавања, трибине, промоције, научни скупови...) као и различитих издања (монографије,  зборници,  каталози, проспекти,....);

-  четврти ниво представља веома широк спектар комуникација са широм и стручном јавношћу (стручна вођења,  промоције, предавања, трибине и сл).

1.2.	Планиране активности

Реализација стручних активности је, сходно прописима, стручним стандардима и реалним могућностима, планирана у више различитих праваца и нивоа, по следећем:
	
1.2.1.	 Аквизиција

Набавка музеалија и библиотечког материјала ће се одвијати откупом (у оквиру опредељених и сопствених средстава), донацијама и разменом. У току 2015. године очекујемо и прилив новог археолошког материјала, добијеног археолошким истраживањима првенствено на локалитетима Медијана и Хумска  чука,  као и кроз предавање материјала са истраживања из 2014. године.
Овога пута, Народни музеј  ће моћи да принови предмете у своје збирке захваљујући иницијативи да се оформи Клуб пријатеља  Народног музеја, састављеног од угледних привредника који ће, према сугестији кустоса, набављати и даровати Музеју конкретне предмете.

1.2.2.	Стручна и научна истраживања и усавршавање

Народни  музеј  Ниш  ће, као територијално матична институција, сарађивати у теренским археолошким истраживањима са Археолошким институтом и Заводом за заштиту споменика културе.

Спроводиће се теренско истраживање о обичајима и занатима Ниша од стране кустоса етнолога, односно прикупљање изјава преживелих логораша од стране кустоса историчара.
 
Сва одељења Музеја ће, по својим областима, бити укључена у припрему јавних програмских активности, за које ће вршити потребна истраживања. 

Планирано је учешће у раду Српског археолошког друштва, Музејског друштва Србије, Друштва конзерватора Србије и Међународном музејском савету (ICOM). 

Кроз студијске посете другим музејима вршиће се упознавање са најбољим примерима музејске праксе и презентоване активности Народног музеја  Ниш.

Континуирано ће се радити на унапређењу рада водичке службе, посебно у области садржаја и техника презентације.

Успостављање сарадње са Народним музејем у Лесковцу у вези изложбе Бугарска окупација Србије (1915-1918).

Предвиђено је гостовање изложбе Ниш ратна престоница Србије 1914-1915 у Лесковцу и Београду. Такође, Народни музеј предвиђа гостовање појединих изложби других музеја ради успостављања и продубљивања међумузејске сарадње.

Предвиђено је иновирање сталне поставке у Николе Пашића 35.

1.2.3.Конзервација и заштита
Током 2015. планирано је препарирање 250 предмета од текстила.

По потреби, биће заштићени или конзервирани предмети за потребе презентације музејског материјала и поставке изложби. У складу са темпом археолошких истраживања биће вршен прихват ископаног материјала.

МЕДИЈАНА

	Такође, предвиђена је конзервација и презентација мозаика из виле са конхама са археолошког налазишта Медијана. Мозаик из виле са конхама је откривен приликом изградње пута Ниш-Нишка Бања 1975. године, када је истражен део виле са конхама у којој се налазио. Хитном интервенцијом подигнут је и накнадно конзервиран, током 1976-1978. године, да би затим све до 2011. године стајао на отвореном простору, покривен салонитом. Услед утицаја времена дошло је до знатног оштећења мозаика, због чега је 2011. године  мозаик измештен у импровизовани депо. Да би мозаик био презентан, неопходно је извршити конзерваторски третман и поставити га на лакши - алуминијски носач, састављен из сегмената, чиме би се омогућило лакше руковање. На тај начин мозаик би се могао изложити унутар виле са перистилом (након подизања заштитне конструкције која је у току) или унутар зграде музеја на Медијани.
Овај Пројекат ће поред свега наведеног допринети већој доступности и популаризацији музејске грађе и културног наслеђа кроз савремене видове презентације, што ће промовисати Народни музеј Ниш као водеће институције у тој области. Пројекат би требало да буде завршен у првом тромесечју 2015. године.

На Медијани је такође предвиђено сређивање простора који ће бити презентан за посетиоце – ограђивање и постављање информативних табли, организовање изложбе у простору унутар виле. У овом периоду биће извршена стручна обрада покретног археолошког материјала у сарадњи са Археолошким институтом.

1.2.3.5.ХУМСКА ЧУКА

Септембра и октобра 2009. године извршена су археолошка истраживања локалитета Велика Хумска Чука у селу Хум надомак Ниша у циљу добијања података о стратиграфији која ће послужити за израду дугорочног научно истраживачког пројекта. Ископавања је после  више од пола века започео Народни музеј у Нишу у сарадњи са  Археолошким институтом у Београду.Овај пројекат финансиран је из буџета града и трајао је од 22.09.2009. до 6.10.2009.године.После паузе од четири године, ископавања су настављена и у 2014.години уз матријалну помоћ Министарства културе Републике Србије и општине Црвени Крст у Нишу као и техничке подршке нишког Музеја а трајала су од 06.10.2014 .до 18.10.2014. Веома је добро очувана праисторијска фортификација  која је захвална за туристичку и едукативну презентацију. Овогодишња ископавања то потврђују, пронађени су остаци насеља из рановизантијског доба, гвозденог,бронзаног и бакарног доба.Нађено је мноштво керамичких,коштаних и металних предмета као и велики број кремених алатки и остаци Нсеља који репрезентују наведени период.
Веома је битно наставити археолошка ископавања на овом локалитету јер је овај локалитет  Хум заједно са локалитетом Бубањ, чија су ископавања завршена у овој 2014.години,  познати по заједничкој културној групи Бубањ-Хум  и као једни од најзначајнијих локалитета на југоистоку Европе заузимају значајно место у светској археологији које им инача припада.Ископавања би трајала више од  двадесет година тако да би рад на истраживањима наставиле и нове генерације.
Посебно би требало поменути могућност изградње археолошког парка на Великој Хумској Чуки.

1.2.3.6. Документаристичке активности

Планирана је дигитализација и електронска обрада дела предмета из историјске, етнолошке, археолошке, нумизматичке, историје уметности и збирке књижевне заоставштине. Након стављања софтвера у функцију почела би примена програма „Етернитас“, намењеног јединственој обради музејских предмета у Р.Србији и њиховог представљања на музејској виртуелној мрежи.
Наставак рада на креирању музејске базе података која ће садржати комплетну дигитализовану грађу. База података биће креирана по савременим стандардима и прилагођена потребама музеја.
•	3Д скенирање предмета из одређених збирки музеја, обрада резултата добијених скенирањем и креирање 3Д модела предмета и њихово уношење у музејску базу података  и успостављања основа за формирање дигиталне медијатеке Музеја и Центра за дигитализацију визуелне документације. 
Редизајн и израда веб сајта Музеја.
У току 2015. године посебно се планира сарадња са:
Одељењем историје на дигитализацији грађе, углавном писаних докумената, планова, карти, фотографија и разгледница и сличног материјала.
Библиотеком на дигитализацији старе и ретке библиотечке грађе,
Одељењем историје уметности на дигитализацији 100 скулптура аутора Милована Крстића, 3Д скенирањем. Планира се да се за Ноћ музеја скенира 3Д скенером неколико скулптура, ураде 3Д модели и презентација тих модела у 3Д технологији. Остатак скулптура треба да се скенира и ураде 3Д модели до краја 2015. године, а за потребе мултимедијалне презентације изложбе у 2016. години.
Због недостатка средстава следеће активности које су планиране за реализацију у 2014. години преносе се у 2015. годину:
Организовање стручног семинара „ Дефинисање метода, техника и технологија за дигитализацију визуелне музејске документације“. Семинар би био намењен музејској и стручној јавности, професионалцима из институција у Републици Србији и региону које се баве заштитом, конзервацијом и презентацијом културног наслеђа. Циљ семинара је разумевање односа између музејског експоната као елемента наслеђа и његове документације и савладавање техника неопходних за формирање квалитетне музејске документација, али и едукација о процесу дигитализације и употреби визуелне документације према савременим стандардима.
Организовање мултидисциплинарног истраживања, прикупљање  и обрада музејске грађе и музејских предмета употребом нових технологија и формирање савремене музејске документације, у сарадњи са осталим одељењима у музеју и кустосима збирки. Истраживање би  пратило процес  документовања и кретања предмета од његовог уласка у музеј, преко  конзервације (рестаурације), формирања стручне документације тог предмета (како класичне тако и дигиталне),  до примене 3Д скенирања у формирању дигиталне документације. Резултат тог истраживања биће  специјалистичка радионица на којој ће бити презентоване методе, технике и коришћење нових технологија, све у циљу унапређења и модернизације музејског рада, али и промовисања и популаризације музејских фондова и завичајне историје Ниша и околине.

1.2.3.7.Смештај и чување предмета

	Предмети, који нису изложени, чувају се у депоима где је планирано текуће одржавање, посебно на уређајима за климатизацију и заштиту.
	Неопходна је набавка:
- 30 кутија за смештај грађе, 
- картотечки орман, 
- 1000 кошуљица за одлагање грађе, 
- 250 зип кесица за одликовања 
-  500 комада полипропиленских фолија. 
- две металне полице за депо 
- Бескиселински јапански папир ПХ 8 две ролне за опрему графике, пастела и цртежа 

1.2.3.8. Издавачка и сродне активности
	У 2015. години планирана је припрема и објављивање следећих издања:
1.	Зборник Народног музеја, у коме ће бити представљени радови стручњака из Народног музеја у Нишу као и других музејских и сродних установа; 
2.	 Приређивање и припрема фототипског издања - Скица за Зону Замфирову (репродукција оригиналног рукописа, транскрипт рукописа, илустрације, поговор).
3.	Иван Митић, Бекства из логора на Црвеном крсту
4.	Татјана Трајковић Филиповић, Необјављени материјал ранијих истраживања са локалитета Бубањ
5.	Небојша Озимић, Логор на Црвеном крсту (превод на руски)
6.	Марина Влаисављевић, Ћеле кула (превод на енглески,руски)
7.	Сабрана дела Бранка Миљковића ( у сарадњи са НКЦ-ом, Народном библиотеком „ Стеван Сремац '' и Филозофским факултетом из Ниша)

2.	Јавне програмске активности
	 
	За 2015. годину планиране су следеће јавне програмске активности:
1.	Учешће у реализацији изложбе Народне библиотеке Србије поводом 160. година од рођења Стевана Сремца (1855 - 2015), под радним насловом: Стеван Сремац, живот, дело, идеје.
2.	Обележавање 73 годишњице од пробоја логораша из логора на Црвеном Крсту;  
3.	Обележавање Дана Државности пригодним програмом и научним скупом
4.	 Обележавање Дана Музеја:
•	Промоција Зборника Народног музеја; 
5.	Обележавање Дана победе над фашизмом – фото изложба ''Логор на Црвеном крсту''
6.	Манифестација „Ноћ музеја“ – фото изложба ''Ниш у Другом светском рату'' 
7.	Обележавање годишњице Боја на Чегру;
8.	Обележавање градске славе „Свети цар Константин и царица Јелена“; 
•	Музички фестивал „Константинус“;
9.	Организовање скупа ''Ниш у сликама''
10.	 Стална поставка на Медијани (пројекат финансира Министарство културе);
11.	Стална поставка С. Сремац и Б. Миљковић; 

Штампана и електронска издања ће бити промовисана у складу са динамиком објављивања. 
Поред наведених јавних програмских активности, Музеј ће пружити подршку реализацији мањих пројеката, од значаја за презентацију културног и јавног живота, у сарадњи са структурама Града и другим институцијама културе.
	3. ПРОСТОР И ОПРЕМА
	3.1 Простор (објекти)

	Народни  музеј располаже зградама у Улици Николе Пашића 59 (Стална археолошка поставка) и Улици Милојка Лешјанина 14 (Управна зграда) као и  музејским објектима Медијана, Ћеле-кула, Спомен логор Црвени Крст и галерија Синагога.   Део депоа се налази у просторијама изнајмљеним од „Водовода“.	 
	На Медијани су планирани грађевински радови на згради музеја за које ће бити конкурисано код надлежног Министарства.
	У Меморијалном комплексу '' 12.фебруар'' планирано је конкурисање за финансијску помоћ код надлежног Министарства, ради замене дрвене ограде и осматрачница.
 	 
	3.2. Опрема

Народни музеј располаже разноврсном опремом за обављање основне делатности. За текуће активности и унапређење рада планирана је набавка специфичне лабораторијске опреме и хемикалија, информатичке опреме, наменских полица, ормара и кутија и софтвера.
	ЗАКЉУЧАК

	Програм рада Народног музеја Ниш за 2015. годину ставља пред запослене велики број обавеза, чијим извршењем ће се постићи динамично представљање  музејских потенцијала.
	За Народни музеј је веома важно да се кроз континуирани рад током целе године изврше све неопходне припреме за реализацију свих планираних програмских активности.   
	Циљ нам је да у току 2015. године квалитетним програмима привучемо најширу публику у музејске објекте али и да стручној јавности пружимо увид у рад кустоса Музеја.
Програм рада ће се реализовати у складу са финансијским планом Народног музеја за 2015. годину  који ће бити донет по доношењу Одлуке о Буџету Града Ниша за 2015 годину.
                                             
Управни одбор 
Народни музеј Ниш

________________________
Небојша Радовановић